31995D0165
L 108/84
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 май 1995 година
относно определяне на единни критерии за предоставяне на дерогации на някои предприятия, които произвеждат продукти на млечна основа
(95/165/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/46/ЕИО на Съвета от 16 юни 1992 г. относно определяне на санитарните правила за производството и пускането на пазара на сурово мляко, топлинно обработено мляко и на продукти на млечна основа (1), последно изменена с Акта за присъединяване на Австрия, Финландия и Швеция, и по-специално член 11, параграф 2 от нея,
като има предвид, че съгласно член 11, параграф 1, втора алинея от Директива 92/46/ЕИО държавите-членки изпратиха на Комисията информацията, която считат за необходима за определяне на единни критерии за предоставянето на дерогация на някои предприятия, които произвеждат продукти на млечна основа;
като има предвид, че поради разнообразието на продуктите на млечна основа и на методите за тяхното производство настоящото решение трябва да се основава на общото годишно количество мляко, използвано от предприятието за производство на един или повече млечни продукти; като има предвид, че избраните критерии отразяват ограничения характер на производството на предприятието;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Единните критерии, предвидени в член 11, параграф 2 от Директива 92/46/ЕИО за предоставяне на някои предприятия, които произвеждат продукти на млечна основа, на дерогация от член 7, част А, точка 2 и от член 14, параграф 2 от Директива 92/46/ЕИО, са определени в приложение А към настоящото решение. Тези дерогации се предоставят, само ако не засягат хигиенните условия на производството.
Член 2
Единните критерии, предвидени в член 11, параграф 2 от Директива 92/46/ЕИО, за предоставяне на някои предприятия, които произвеждат продукти на млечна основа, на дерогация от глави I и V от приложение Б към Директива 92/46/ЕИО, са определени в приложение Б към настоящото решение. Тези дерогации се предоставят, само ако не засягат хигиенните условия на производството.
Член 3
Настоящото решение се прилага от 1 януари 1996 г.
Член 4
Адресати на настоящото решение са държавите-членки.
Съставено в Брюксел на 4 май 1995 година.